CELEX: 32021D0675
Language: bg
Date: 2021-04-20 00:00:00
Title: Решение (ЕС) 2021/675 на Съвета от 20 април 2021 година за разрешаване на започването на преговори за изменение на Международното споразумение за какаото от 2010 г.

27.4.2021   
               
               
                  BG
               
               
                  Официален вестник на Европейския съюз
               
               
                  L 144/1
               
            
         РЕШЕНИЕ (ЕС) 2021/675 НА СЪВЕТА
         от 20 април 2021 година
         за разрешаване на започването на преговори за изменение на Международното споразумение за какаото от 2010 г.
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207, параграф 3 и член 207, параграф 4, първа алинея във връзка с член 218, параграфи 3 и 4 от него,
         като взе предвид препоръката на Европейската комисия,
         като има предвид, че:
         
                     (1)
                  
                  
                     Съюзът е договаряща се страна по Международното споразумение за какаото от 2010 г. (МСК) съгласно Решение 2012/189/ЕС на Съвета (1) и е член на Международната организация за какао (МОК).
                  
               
                     (2)
                  
                  
                     Съгласно член 7 от МСК Международният съвет за какао изпълнява или осигурява изпълнението на всички функции, необходими за прилагането на МСК. Съгласно член 12 от МСК решенията на Международния съвет за какао се вземат по принцип с консенсус. При липса на консенсус решенията се вземат чрез гласуване с особено мнозинство.
                  
               
                     (3)
                  
                  
                     Съгласно член 10 от МСК членовете на МОК разполагат общо с 2000 гласа в Международния съвет за какао. Всеки член има определен брой гласове, който се преизчислява всяка година в съответствие с критериите, определени в същия член.
                  
               
                     (4)
                  
                  
                     В интерес на Съюза е да участва в международно споразумение за какаото, като се има предвид значението на този сектор за редица държави членки и за икономиката на европейския сектор на какаото.
                  
               
                     (5)
                  
                  
                     Техническа работна група, съставена от членове на МОК, както от държави производители, така и от държави износители, започна работа по същество, за да представи конкретни предложения за изменение на МСК. Членовете на МОК бяха приканени да представят предложения за започването на този технически анализ и Съюзът отговори на този призив. Международният съвет за какао трябва да започне преговори за частично преразглеждане на МСК значително преди крайния срок на действие на МСК, а именно 30 септември 2022 г., под ръководството на Конференцията на ООН за търговия и развитие (УНКТАД). Всички области на МСК, които подлежат на преразглеждане, трябва да бъдат предмет на официални преговори. Тези преговори трябва да приключат не по-късно от 30 септември 2022 г.
                  
               
                     (6)
                  
                  
                     Всички изменения, одобрени по време на официалните преговори, следва да бъдат приети съгласно процедурата, предвидена в член 63 от МСК. Съгласно посочения член Международният съвет за какао може, с консенсус, а ако не — чрез гласуване с особено мнозинство, да препоръча на договарящите се страни по МСК изменение на посоченото споразумение. Изменението поражда действие съобразно предвиденото в член 63, параграф 1 от МСК, който изисква нотификации за приемане от определен процент от договарящите се страни по МСК. Тъй като Съюзът е член на МОК и страна по МСК, в съответствие с член 4 от МСК той следва да може да участва в преговори с цел изменение на МСК.
                  
               
                     (7)
                  
                  
                     Поради това е целесъобразно Комисията да бъде упълномощена да започне преговори за частичното преразглеждане на МСК,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Комисията се упълномощава да води преговори от името на Съюза за изменение на Международното споразумение за какаото от 2010 г.
            
            
               2.   Преговорите се водят въз основа на указанията за водене на преговори на Съвета, които се съдържат в допълнението към настоящото решение.
            
         
         
            Член 2
            Преговорите се водят в консултация с работна група „Суровини“.
         
         
            Член 3
            Адресат на настоящото решение е Комисията.
         
         
            Съставено в Брюксел на 20 април 2021 година.
            
               
                  За Съвета
               
               
                  Председател
               
               A. P. ZACARIAS
            
         
         
            (1)  Решение 2012/189/ЕС на Съвета от 26 март 2012 г. за сключването на Международното споразумение за какаото от 2010 г. (ОВ L 102, 12.4.2012 г., стр. 1).